# Mazinger Z: Infinity

Mazinger Z: Infinity (劇場版 マジンガーZ ／ INFINITY, Gekijōban Majingā Zetto / Infiniti) és una pel·lícula japonesa d'animació del 2017 de robots dirigida per Junji Shimizu. Fa de seqüela de les sèries Mazinger Z i Great Mazinger. Té lloc deu anys després de la sèrie original i ignora els esdeveniments de Grendizer. La pel·lícula es va fer a raó del 45è aniversari de la sèrie original. Es va estrenar mundialment el 28 d'octubre de 2017 a la 12a edició de la Festa del Cinema di Roma, i al Japó, el 13 de gener de 2018.
Mazinger Z: Infinity també és l'últim cop que Ichiro Mizuki va interpretar un tema final abans de morir, el 12 de desembre de 2022.
Ha estat doblada al català.

## Argument

La humanitat es troba una vegada més en perill de caure a les urpes de l'Imperi Subterrani, que en el passat va ser liderat pel científic malvat Dr. Infern. En aquella ocasió, en Koji Kabuto va pilotar el superrobot Mazinger Z i, amb l'ajuda dels seus amics de l'Institut d'Investigacions Fotòniques, va frustrar les malvades ambicions del Dr. Infern i va tornar la pau al món. Han transcorregut 10 anys des de llavors... Ara que ja no és pilot, en Koji Kabuto ha seguit el camí del seu pare i el seu avi iniciant la seva carrera com a científic. I ara troba una gegantesca estructura soterrada en les profunditats del Mont Fuji, juntament amb una misteriosa indicació de la vida ... Noves trobades, noves amenaces i un nou destí esperen a la humanitat. L'antic heroi Koji Kabuto ha de prendre una decisió sobre el futur: ser un déu o un dimoni...

## Repartiment de veu

| Personatge | Japonès | Català |
| Koji Kabuto | Shōtarō Morikubo | Carles Lladó |
| Sayaka Yumi | Ai Kayano | Glòria Cano |
| Dr. Infern | Unshō Ishizuka | Ramon Canals |
| Professor Nossori | Bin Shimada | Josep Maria mas |
| Nuke | Masami Kikuchi | Àlex de Porrata |
| Comte Brocken | Keiji Fujiwara | Francesc Belda |
| Lisa | Sumire Uesaka | Núria Trifol |
| Tetsuya Tsurugi | Toshihiko Seki | Albert Trifol Segarra |
| Shiro Kabuto | Natsuki Hanae | David Jenner |
| Gennosuke Yumi | Junpei Morita | Joaquim Casado |
| Professor Sewashi | Kōzō Shioya | Francesc Rocamora |
| Mucha | Kappei Yamaguchi | Miquel Bonet |
| Jun Hono | Ami Koshimizu | Iris Lago |
| Ashura | Hiroyuki Miyasako | Toni Molías |
| Ashura | Romi Park | Rosa Guillén |
| Líder | Wataru Takagi | Mark Ullod |

## Producció i estrena

La pel·lícula es va anunciar durant l'AnimeJapan de 2017, amb el títol provisional de Gekijōban Mazinger Z (Mazinger Z: La pel·lícula). El títol final, Gekijōban Mazinger Z / Infinity (Mazinger Z: La pel·lícula / Infinit), es va revelar al lloc web oficial l'agost de 2018, juntament amb el tràiler de la pel·lícula.
La pel·lícula va ser produïda per Toei Animation i distribuïda per la seva empresa matriu, Toei. Va ser dirigida per Junji Shimizu, basada en un guió de Takahiro Ozawa, amb Hiroya Iijima com a dissenyador de personatges i Takayuki Yanase com a dissenyador de robots. Toshiyuki Watanabe, fill de Michiaki Watanabe, el compositor de la sèrie original Mazinger Z i Great Mazinger, en va compondre la música. Ichiro Mizuki va interpretar una nova versió del tema clàssic. Va ser l'intèrpret de la cançó de les sèries d'anime Mazinger Z i Great Mazinger, així com de diverses pel·lícules de la franquícia.
Un tràiler de 30 segons es va estrenar al Festival Internacional de Cinema d'Animació d'Annecy a França el juny de 2017. L'estrena mundial de la pel·lícula va ser a la 12a Festa del Cinema di Roma el 28 d'octubre de 2017, presentada per l'autor Go Nagai, que també va estar present a l'estrena francesa a París el 30 d'octubre de 2017. L'estrena japonesa va ser el 13 de gener de 2018, arribant a la 6a posició a la taquilla japonesa. Va sortir a la venda en DVD i Blu-Ray al Japó el 18 d'agost de 2018.
Es va estrenar als cinemes en castellà a Espanya el 19 de gener de 2018, i el 28 de maig de 2021 va sortir a la venda en DVD i Blu-Ray, aquest cop amb doblatge en català.

## Referències

* ↑ «Mazinger Z Anime Gets Film Adaptation For 45th Anniversary» (en anglès). Anime News Network, 26-01-2017. [Consulta: 30 setembre 2018].
* 1 2 «"Mazinger Z Infinity" to world premiere at the 12th Rome Film Fest» (en anglès). Roma Cinema Fest, 15-09-2017. Arxivat de l'original el 1-12-2017. [Consulta: 30 setembre 2018].
* 1 2 3 4 5 6 «New Mazinger Z Film Reveals Title, Trailer» (en anglès). Anime News Network, 30-08-2017. [Consulta: 30 setembre 2018].
* 1 2 Cross, Sora. «Mazinger Z: Infinity tendrá una nueva edición con doblaje en catalán» (en castellà), 09-04-2021. [Consulta: 24 desembre 2022].
* ↑ «New Mazinger Z Film Casts Sumire Uesaka, Natsuki Hanae, Unshō Ishizuka» (en anglès). Anime News Network, 19-08-2017 [Consulta: 29 juliol 2019].
* ↑ «Mazinger Z: Infinity Anime Film Casts Ryouichi Tanaka, Kana Ueda, Kaede Hondo» (en anglès). Anime News Network, 05-01-2018 [Consulta: 29 juliol 2019].
* ↑ «Fitxa de doblatge Mazinger Z: Infinity». Eldoblatge.com. [Consulta: 24 desembre 2022].
* ↑ «New Mazinger Z Anime Film Stars Showtaro Morikubo, Ai Kayano» (en anglès). Anime News Network, 26-03-2017. [Consulta: 30 setembre 2018].
* 1 2 «New Mazinger Z Film's Trailer Previews Animation». Anime News Network, 15-06-2017. [Consulta: 30 setembre 2018].
* ↑ «Go Nagai, présent à l'avant-première parisienne de Mazinger Z Infinity» (en francès). Manga News, 27-09-2017. [Consulta: 30 setembre 2018].
* ↑ «Mazinger Z: Infinity Anime Film Opens at #6 at Japanese Box Office» (en anglès). Anime News Network, 16-01-2018. [Consulta: 30 setembre 2018].
* ↑ «Japan's Animation Blu-ray Disc Ranking, August 6–12» (en anglès). Anime News Network, 14-08-2018. [Consulta: 30 setembre 2018].
* ↑ «Japan's Animation DVD Ranking, August 6–12» (en anglès). Anime News Network, 14-08-2018. [Consulta: 30 setembre 2018].
* ↑ Valdivia, Thais. «Mazinger Z Infinity se estrena en España el 19 de enero» (en castellà), 14-11-2017. [Consulta: 24 desembre 2022].
* ↑ «Mazinger Z Infinity (Blu-Ray)» (en castellà). El Corte Inglés. [Consulta: 24 desembre 2022].

## Enllaços externs

* Pàgina oficial de Toei (japonès)
* Mazinger Z: Infinity a Desdelsofà.cat
* Mazinger Z: Infinity a l'Enciclopèdia d'Anime News Network (anglès)